РЕГЛАМЕНТ (ЕС) 2022/2388 НА КОМИСИЯТА

от 7 декември 2022 година

за изменение на Регламент (ЕО) № 1881/2006 по отношение на максимално допустимите количества перфлуороалкилирани съединения в някои храни

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕИО) № 315/93 на Съвета от 8 февруари 1993 г. за установяване на общностни процедури относно замърсителите в храните (1), и по-специално член 2, параграф 3 от него,

като има предвид, че:

(1) С Регламент (ЕО) № 1881/2006 на Комисията (2) се определят максимално допустимите количества на някои замърсители в храните.

(2) Перфлуорооктансулфоновата киселина (PFOS), перфлуорооктановата киселина (PFOA), перфлуорононановата киселина (PFNA) и перфлуорохексансулфоновата киселина (PFHxS) са перфлуороалкилирани съединения (PFAS), които са или са били използвани в многобройни търговски и промишлени приложения. Широкото им приложение, заедно с устойчивостта им в околната среда, доведе до широко замърсяване на околната среда. Замърсяването на храните с тези вещества се дължи главно на биоакумулацията във водните и сухоземните хранителни вериги и хранителният режим е основният източник на експозиция на PFAS. Въпреки това използването на съдържащи PFAS материали, предназначени за контакт с храни, вероятно също допринася за експозицията на хората на тези вещества.

(3) На 9 юли 2020 г. Европейският орган за безопасност на храните („Органът“) прие становище относно риска за здравето на човека, свързан с наличието на перфлуороалкилирани съединения в храните (3). Органът стигна до заключението, че PFOS, PFOA, PFNA и PFHxS могат да окажат отражение върху развитието и да имат неблагоприятно въздействие върху серумния холестерол, черния дроб, имунната система и теглото при раждане. Той счита, че въздействието върху имунната система е най-критичното въздействие и установява групов приемлив седмичен прием (ПСП) от 4,4 ng/kg телесно тегло на седмица за сумата от PFOS, PFOA, PFNA и PFHxS, който предпазва и от останалите въздействия на тези вещества. Той стигна до заключението, че експозицията на част от населението на Европа на тези вещества надвишава ПСП, което поражда безпокойство.

(4) Поради това следва да се определят максимално допустими количества в храните за тези вещества, за да се гарантира високо равнище на защита на здравето на човека.

(5) Следва да се предвиди разумен период, през който да се даде възможност на стопанските субекти в областта на храните да се адаптират към максимално допустимите количества, установени в настоящия регламент.

(6) Като се има предвид дългият срок на годност на някои храни, обхванати от настоящия регламент, следва да се разреши храните, които са били законно пуснати на пазара преди датата на прилагане на настоящия регламент, да останат на пазара.

(7) Поради това Регламент (ЕО) № 1881/2006 следва да бъде съответно изменен.

(8) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложението към Регламент (ЕО) № 1881/2006 се изменя в съответствие с приложението към настоящия регламент.

Член 2 Посочените в приложението храни, законно пуснати на пазара преди 1 януари 2023 г., могат да останат на пазара до изтичане на техния срок на минимална трайност или срок на годност.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 1 януари 2023 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 7 декември 2022 година. За Комисията Председател Ursula VON DER LEYEN

(1) ОВ L 37, 13.2.1993 г., стр. 1.

(2) Регламент (ЕО) № 1881/2006 на Комисията от 19 декември 2006 г. за определяне на максимално допустимите количества на някои замърсители в храните (ОВ L 364, 20.12.2006 г., стр. 5).

(3) Експертна група на ЕОБХ по замърсителите в хранителната верига (CONTAM); Scientific opinion on the risk to human health related to the presence of perfluoroalkyl substances in food (Научно становище относно риска за здравето на човека, свързан с наличието на перфлуороалкилирани съединения в храните). EFSA Journal (Бюлетин на ЕОБХ) 2020; 18(9):6223, https://efsa.onlinelibrary.wiley.com/doi/full/10.2903/j.efsa.2020,6223.